ชูเทรดทองดีกว่าถือยาว
วรรณชี้หลายปัจจัยทำราคาสวิงขายกองใหม่เป้า5%ใน4เดือน
17 ส.ค. 2555

วรรณชี้หลายปัจจัยทำราคาสวิงขายกองใหม่เป้า5%ใน4เดือน
บลจ.วรรณ แนะซื้อขายทองคำตามรอบ ดีกว่าถือยาว เหตุราคาผันผวนตามข่าว ส่ง ONEWEALTH 2 ขายวันนี้ ตั้งเป้า 5% ใน 4 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า การลงทุนในตลาดทองคำในระยะสั้นยังคงผันผวนตามกระแสการคาดการณ์ของปัจจัยที่เข้ามากระทบ เช่น มาตรการเพิ่มสภาพคล่องเพื่อกระตุ้นเศรษฐกิจ (QE3) ของสหรัฐ และความกังวลเรื่องอิสราเอลและอิหร่าน ในช่วงนี้จึงไม่แนะนำให้ซื้อและถือ โดยเชื่อว่ากลยุทธ์การลงทุนแบบจับจังหวะการซื้อขายจะสร้างผลตอบแทนได้ดีในช่วงราคาทองคำปรับตัวผันผวนในกรอบแคบๆ 
ทั้งนี้ เห็นได้จากกองทุนเปิดวรรณ เวลธ์ แอ็คทีฟ ฟันด์ (ONEWEALTH) ซึ่งเริ่มลงทุนในราคาทองคำอยู่ที่ 1622.75 เหรียญสหรัฐต่อออนซ์ ณ วันที่ 30 ก.ค. 2555 และเมื่อวันที่ 9 ส.ค. 2555 ราคาทองคำอยู่ที่ 1612.75 เหรียญสหรัฐต่อออนซ์ จะเห็นได้ว่าราคาทองคำปรับลดลง 0.62% แต่ราคาหน่วยลงทุน (NAV) ของกองทุนสามารถปรับตัวได้ดี โดยขึ้น 0.52% ในช่วงเวลาเดียวกันสะท้อนว่า มุมมองกลยุทธ์การลงทุนทองคำแบบจับจังหวะการซื้อขาย น่าจะเหมาะกับสถานการณ์ปัจจุบัน 
อย่างไรก็ตาม ด้วยปัจจัยพื้นฐานเชื่อว่าการลงทุนในทองคำยังได้รับปัจจัยสนับสนุนจากมาตรการกระตุ้นเศรษฐกิจต่างๆ เช่น มาตรการผ่อนคลายเชิงปริมาณ (QE3) ของธนาคารกลางสหรัฐ มาตรการเงินกู้ระยะยาวของธนาคารกลางยุโรป รวมถึงมาตรการกระตุ้นเศรษฐกิจของจีนผ่านทางการลดอัตราดอกเบี้ยและการลดอัตราเงินสำรองธนาคารพาณิชย์ของจีน หลังจากที่การขยายตัวทางเศรษฐกิจจีนเริ่มชะลอตัวลง
นายวิน กล่าวว่า บริษัทยังประเมินว่าราคาทองคำน่าจะยังรักษากรอบการเคลื่อนไหวอยู่ที่ 1,560-1,640 เหรียญสหรัฐต่อออนซ์ จึงเปิดขายกองทุนเปิด วรรณ เวลธ์ แอ็คทีฟ ฟันด์ 2 หรือ ONEWEALTH 2 เสนอขายครั้งเดียวระหว่างวันที่ 17-23 ส.ค. 2555 เพื่อเปิดโอกาสให้นักลงทุนที่พลาดการลงทุนในกองทุน ONEWEALTH เมื่อเดือน ก.ค.ที่ผ่านมา โดยกองทุนมีเป้าหมายสร้างผลตอบแทน 5% ในระยะเวลา 4 เดือน
สำหรับกองทุนเปิด ONEWEALTH 2 มีกลยุทธ์การบริหารกองทุนเชิงรุก ลงทุนในสัญญาซื้อขายทองคำล่วงหน้า COMEX ซึ่งเป็นตลาดซื้อขายทองคำล่วงหน้าในนิวยอร์กและลงทุนในพันธบัตรรัฐบาล พันธบัตรธนาคารแห่งประเทศไทย และหรือเงินฝากในประเทศ เพื่อเป็นสินทรัพย์สภาพคล่องของกองทุน 
นอกจากนี้ กองทุนยังทำการป้องกันความเสี่ยงอัตราแลกเปลี่ยนตามสถานการณ์ผ่านธุรกรรมตลาดล่วงหน้ากับธนาคารคู่ค้าในประเทศไทย ซึ่งทำให้ผลกระทบจากความผันผวนของอัตราแลกเปลี่ยนระหว่างค่าเงินบาทและเหรียญสหรัฐอยู่ในระดับต่ำ